**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 02.05.2023, ora 08:00 – 03.05.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.05.2023, ora 07:00**

**RÂURI**

**Debitele au fost în general în scădere**, exceptând râurile din bazinul Vedea, bazinele inferioare ale Argeşului şi Ialomiței precum şi cele din Dobrogea unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Tur, Târnava Mică, Bârzava, Moravița, bazinele superioare ale Someșului, Târnavei Mari, bazinele superioare şi mijlocii ale Mureșului, și mai mici (sub 30% din normalele lunare) pe afluenții Jiului inferior, ai Trotușului și Bârladului și în bazinul inferior al Bistriței.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în scădere**, exceptând râurile din bazinul Vedea, bazinele inferioare ale Argeşului şi Ialomiței precum şi cele din Dobrogea unde vor fi relativ staționare.

Sunt posibile creșteri izolate de niveluri și debite pe unele râuri mici din vestul și sud – vestul țării, ca urmare a averselor prevăzute.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 01.05 – 02.05.2023 a fost în scădere, având valoarea de 7100 m3/s**, sub media multianuală a lunii mai (7250 m3/s).

În aval de Porţile de Fier debitele au fost în scădere pe sectoarele Gruia – Bechet și Călărași – Galați, în creștere pe sectorul Corabia – Oltenița și la Isaccea și staționare la Tulcea.

**Debitul la intrarea în țară (secțiunea Baziaș) va fi în scădere (7000 m3/s).**

În aval de Porțile de Fier debitele vor fi în scădere pe sectorul Gruia – Tr. Măgurele, în creştere pe sectorul Zimnicea – Cernavodă şi relativ staționare pe sectorul Hârşova - Tulcea.

**2.** **Situaţia meteorologică în intervalul 02.05.2023, ora 09:00 –03.05.2023, ora 06:00**

**ÎN ŢARĂ**

Vremea a fost predominant frumoasă, iar în majoritatea zonelor, cu precădere în Maramureș, Crișana și Transilvania, valorile termice diurne s-au situat ușor peste cele normale pentru începutul lunii mai, excepție făcând sud-estul (mai ales litoralul) unde au fost în scădere și apropiate de mediile multianuale. În vestul, sud-vestul și nordul teritoriului, cerul a fost variabil ziua, apoi cu înnorări temporare, iar în celelalte regiuni s-a menținut mai mult senin în mare parte a intervalului. Vântul a suflat slab și moderat, cu intensificări locale în sud-sud-vest și pe areale mai restrânse în centru și în est, însă cu viteze mai mari în sudul Banatului (izolat până la 65...75 km/h) și în vestul Carpaților Meridonali, unde rafalele au atins 90...95 km/h. Mai este strat de zăpadă local în zona montană foarte înaltă și aseară la ora 21 măsura -în platformele stațiilor meteorologice- până la 247 cm în Munții Bucegi și 226 cm în Munții Făgăraș, la peste 2000 m altitudine. Temperaturile maxime s-au încadrat între 14 grade la Sulina și 26 de grade la Săcuieni, Chișineu-Criș, Gurahonț și Alba-Iulia; la ora 6, valorile termice erau cuprinse între 0 grade la Miercurea Ciuc și 17 grade la Reșița. Pe alocuri, spre dimineață, în regiunile sud-estice s-a format ceață.

*Observație: de ieri dimineață de la ora 6 au fost în vigoare 4 mesaje de atenționare cod galben pentru fenomene meteorologice periculoase imediate, 3 emise de către SRPV Timișoara și 1 de către SRPV Constanța.*

**LA BUCUREŞTI**

Vremea a fost frumoasă, iar valorile de temperatură s-au situat ușor peste cele normale la începutul lunii mai. Cerul a fost senin, cu unele înnorări spre sfârșitul intervalului, iar vântul a suflat slab și moderat, trecător cu rafale în jurul a 35 km/h. Temperatura maximă a fost de 23 de grade la Afumați și Băneasa și 24 de grade la Filaret; la ora 6 se înregistrau 6 grade la Afumați și Băneasa și 8 grade la Filaret.

**3. Prognoza meteorologică în intervalul 03.05.2023, ora 09:00 –04.05.2023, ora 09:00**

**ÎN ŢARĂ**

Valorile termice se vor situa sub mediile multianuale în sudul țării și în jurul acestora în rest. Temperaturile maxime se vor încadra între 13 și 24 de grade, cu cele mai scăzute valori pe litoral, iar minimele vor fi cuprinse între 5 și 11 grade, mai mici în estul Transilvaniei, spre 2 grade. Cerul va fi variabil, temporar cu înnorări mai ales după-amiaza și noaptea, la început în regiunile vestice și sud-vestice, apoi și în restul teritoriului. Vor fi averse, posibil însoțite de descărcări electrice, în Oltenia, Muntenia, local în Transilvania, Dobrogea și pe arii restrânse în rest. Noaptea, pe crestele montane, precipitațiile vor fi și sub formă de lapoviță și ninsoare. Vântul va sufla slab și moderat, cu intensificări în sudul Banatului și în zona Carpaților Meridionali, unde vor fi rafale de 45...55 km/h și pe arii restrânse de peste 60...70 km/h, dar la cote mai reduse și pe spații mai mici și în celelalte zone. Dimineața și noaptea, pe suprafețe restrânse va fi ceață.

**LA BUCUREŞTI**

Valorile termice se vor situa ușor sub mediile multianuale specifice perioadei. Astfel, temperatura maximă va fi de 19...20 de grade și cea minimă de 7...9 grade. Cerul, variabil în prima parte a zilei, se va înnora treptat și temporar va ploua, mai ales sub formă de aversă. Vântul va sufla slab și moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informaţii despre poluarea accidentală cu produs petrolier a apei râului Amaradia, care s-a produs în data de 26.04.2023, în jurul orei 20:45, în zona localității Colţești, comuna Logrești, județul Gorj, în urma unei avarii, cauzate de o tentativă de furt, la conducta de transport condensat Hurezani-Valea Lupului ce aparține S.C. CONPET SA, situată la circa 400 m de malul stâng al râului. S-au montat cordoane absorbante și s-au împrăștiat substanțe absorbante de tip Spill-Sorb.

Rezultatele analizelor efectuate pe probele de apă prelevate se prezintă astfel:

- secțiune cordon absorbant, la cca. 1 m de malul stâng al râului Amaradia, din dreptul șanțului colector: produse petroliere = <LOQ (mg/l);

- curs de apă Amaradia, amonte cca. 15 m de cordon absorbant amplasat: produse petroliere = <LOQ (mg/l);

- curs de apă Amaradia, aval cca. 15 m de cordon absorbant amplasat: produse petroliere = 0,43 mg/l.

***Administrația Națională Apele Române*** și ***Agenţia pentru Protecţia Mediului Harghita*** informează despre producerea, în data de 02.05.2023, ora 13:30, unei poluări accidentale cu ape uzate neepurate pe un canal de desecare extravilan (pe circa 300 m), între localitățile Sântimbru și Sânsimion, județul Harghita. Personalul S.G.A. Harghita s-a deplasat în zonă pentru investigații și recoltare de probe. Se va reveni cu informații.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 28.04.2023-30.04.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este *metoda* de referinţă în conformitate cu legislaţia naţională și europeană.

***Inspectoratul General pentru Situații de Urgență*** informează despre producerea, în data de 02.05.2023, unui incendiu la o hală, în care sunt depozitate materiale plastice, din localitatea Călugăreni, județul Giurgiu. Incendiul s-a manifestat cu degajări de fum, pe o suprafață de 600 mp. I.S.U. Giurgiu a intervenit pentru stingerea incendiului. A fost avertizată populația din zonă prin sistemul de mesaje Ro-Alert. Incendiul a fost lichidat în jurul orei 13:00. În urma evenimentului două persoane au suferit arsuri și au fost transportate la spital.

***Agenţia pentru Protecţia Mediului Neamț*** informează despre izbucnirea, în data de 02.05.2023, în jurul orei 12:30, unui incendiu în municipiul Roman (strada Artera Ocolitoare), județul Neamț. Au ars: un depozit paleți, un depozit mobilă și elemente de lemn pentru mobilier și un depozit piese auto. I.S.U. Neamț a intervenit pentru stingerea incendiului.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 28.04.2023-02.05.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

**Director General,**

**Simona Olimpia NEGRU**

**Dispecer, Marius ABABI**